คุณค่าบริษัท : TM กำไรโดดเด่น
อุตสาหกรรมเครื่องมือแพทย์และสุขภาพ เป็นกลุ่มอุตสาหกรรมหนึ่งที่มีความสำคัญและมีศักยภาพทางด้านเศรษฐกิจและความมั่นคงของประเทศ มีขีดความสามารถในการผลิตและการส่งออก ก่อให้เกิดรายได้และการจ้างแรงงานจำนวนมาก
25 ส.ค. 2560

อีกทั้งตลาดเครื่องมือแพทย์ของโลกมีการเติบโตอย่างต่อเนื่อง แม้ว่าสภาพเศรษฐกิจในปัจจุบันจะซบเซาลงแต่ธุรกิจเกี่ยวกับเครื่องมือแพทย์และอุปกรณ์ทางการแพทย์ รวมทั้งตลาดสินค้าเภสัชกรรมต่างๆ กลับยังคงมีแนวโน้มสดใสและยังคงได้รับความสนใจ และมีการสั่งซื้อสินค้าจากทั่วโลกอย่างต่อเนื่อง
ถือยังเป็นเรื่องดีต่อ บริษัท เทคโนเมดิคัล จำกัด (มหาชน) หรือ TM ซึ่งเป็นผู้ดำเนินธุรกิจเป็นตัวแทนจำหน่ายเครื่องมือแพทย์และอุปกรณ์ทางการแพทย์ โดยได้รับการแต่งตั้งเป็น Exclusive Distributor (ผู้จัดจำหน่ายพิเศษ) จากผู้ผลิตชั้นนำจากต่างประเทศทั้งหมด 28 ราย จาก 13 ประเทศ ได้แก่ สหรัฐอเมริกา สวีเดน เดนมาร์ก ฝรั่งเศส อิตาลี ตุรกี ออสเตรเลีย เนเธอร์แลนด์ เยอรมนี ญี่ปุ่น ไต้หวัน มาเลเซีย และอังกฤษ รวมถึงประเทศไทย
โดยกลุ่มผลิตภัณฑ์เครื่องมือและอุปกรณ์การแพทย์ที่บริษัทจำหน่าย แบ่งออกเป็น 5 กลุ่ม คือ (1) กลุ่มอุปกรณ์ทางการแพทย์และวัสดุสิ้นเปลืองที่ใช้ในห้องผ่าตัด (2) กลุ่มอุปกรณ์ทางการแพทย์และวัสดุสิ้นเปลืองที่ใช้ในหน่วยจ่ายกลางของโรงพยาบาล (3) กลุ่มอุปกรณ์ทางการแพทย์และวัสดุสิ้นเปลืองที่ใช้ในห้องปฏิบัติการและธนาคารเลือด และ (4) กลุ่มอุปกรณ์และเครื่องมือแพทย์เฉพาะทางเกี่ยวกับการผ่าตัดหัวใจ และเครื่องมือผ่าตัดทั่วไป (5) กลุ่มอุปกรณ์ครุภัณฑ์ทางการแพทย์
ทำให้ TM รักษาผลประกอบการเป็นอย่างดี ดูได้จากผลการดำเนินงานไตรมาส 2 สิ้นสุดวันที่ 30 มิถุนายน 2560 บริษัทมีรายได้รวมขยับขึ้นมาอยู่ที่ 146.31 ล้านบาท จากงวดเดียวกันของปีก่อน 135.32 ล้านบาท ส่งผลให้บริษัทมีกำไรขยับขึ้นมาอยู่ที่ 9.11 ล้านบาท หรือ 0.03 บาทต่อหุ้น จากงวดเดียวกันของปีก่อน 5.12 ล้านบาท หรือ 0.02 บาทต่อหุ้น
ขณะที่ผลการดำเนินงานงวดหกเดือน สิ้นสุดวันที่ 30 มิถุนายน 2560 บริษัทมีรายได้รวมขยับขึ้นมาอยู่ที่ 295.14 ล้านบาท จากงวดเดียวกันของปีก่อน 271.69 ล้านบาท ส่งผลให้บริษัทมีกำไรขยับขึ้นมาอยู่ที่ 17.00 ล้านบาท หรือ 0.06 บาทต่อหุ้น จากงวดเดียวกันของปีก่อน 12.70 ล้านบาท หรือ 0.07 บาทต่อหุ้น
โดยการเติบโตของรายได้และกำไรเกิดจากการเพิ่มขึ้นของปริมาณการสั่งซื้อสินค้าของโรงพยาบาลรัฐบาล และโรงพยาบาลเอกชนในกลุ่มอุปกรณ์และวัสดุสิ้นเปลือง และกลุ่มอุปกรณ์และเครื่องมือทางการแพทย์ ซึ่งเป็นผลจากการขยายการจำหน่ายผลิตภัณฑ์อื่นเข้าไปยังกลุ่มลูกค้า รวมถึงบริษัทฯ มีกำไรจากอัตราแลกเปลี่ยนจากการชำระค่าสินค้าให้แก่เจ้าหนี้การค้าต่างประเทศเพิ่มขึ้น จากการอ่อนค่าของเงินตราต่างประเทศ
และที่สำคัญในช่วงครึ่งปีแรกของปี 2560 ที่ผ่านมา บริษัทฯ มีความสามารถในการทำกำไรที่เพิ่มสูงขึ้น โดยอัตรากำไรขั้นต้นของบริษัทเพิ่มขึ้นร้อยละ 0.97 เนื่องจากบริษัทฯ สามารถต่อรองราคาต้นทุนสินค้ากับบริษัทผู้ผลิต ทำให้ต้นทุนสินค้าลดลง
ที่สำคัญทางนักวิเคราะห์บล.โกลเบล็ก คงประมาณการกำไรปี 60 ที่ 38 ล้านบาทเติบโต 42% จากงวดเดียวกันของปีก่อน จาก GP ที่ปรับตัวขึ้นและรายได้เติบโตตามเป้า เนื่องจากบริษัทได้เพิ่มสินค้าใหม่กลุ่มผลิตภัณฑ์ทางการแพทย์ ได้แก่ โคมไฟผ่าตัด เตียงผ่าตัด และวัสดุสิ้นเปลือง หลังได้จับมือกับบริษัท Qisda Corporation ซึ่งเป็นบริษัทไต้หวัน เป็นปัจจัยหนุนต่อรายได้และผลประกอบการในครึ่งหลังปี 60 เพิ่มเติม
ปรับคำแนะนำขึ้นสู่ “ซื้อ” ปรับใช้ราคาเหมาะสมปี 61 ที่ 3.78 บาท
…
ผู้ถือหุ้นรายใหญ่
 รายชื่อกรรมการ